
RAPORT 
asupra propunerii legislative  privind acordarea sumei de 300 euro/hectar pentru plăţile directe în sectorul vegetal
În conformitate cu prevederile art.95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond cu propunerea legislativă privind acordarea sumei de 300 euro/hectar pentru plăţile directe în sectorul vegetal, transmisă cu adresa nr.Pl.x 476 din  5 octombrie 2009, înregistrat sub nr.24/825/06.10.2009. 

La întocmirea raportului, Comisia a avut în vedere avizul favorabil al Consiliului Legislativ şi punctul de vedere negativ al Guvernului.
 Propunerea legislativă are ca obiect de reglementare stabilirea cuantumului anual al plăţilor unice pe suprafaţă şi a plăţilor naţionale directe complementare în sectorul vegetal, pentru anul 2010, la nivelul sumei de 300 euro/hectar.
Propunerea legislativă privind acordarea sumei de 300 euro/hectar pentru plăţile directe în sectorul vegetal face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative a participat ca invitat, în conformitate cu prevederile art.54 şi 55 din Regulamentul Camerei Deputaţilor, republicat, domnul Nicolae Giugea, secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările Comisiei au fost prezenţi 27 de deputaţi, membri ai comisiei. 
Propunerea legislativă a fost respinsă cu 25 de voturi pentru şi 2 abţineri, în şedinţa din 27 octombrie 2009, pentru următorul considerent:
· Legiferarea cuantumului pe hectar a plăţilor naţionale directe complementare şi al schemei de plată unică pe suprafaţă trebuie să respecte Reglementul CE nr.73/2009. 
Propunerea  legislativă a fost respinsă de Senat în şedinţa din 30 septembrie 2008.

Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat este de competenţa decizională a Camerei Deputaţilor.

